Dimo Ipalubos a Mayadayoka ken Jehova
“Agpilikayo ita nga aldaw maipaay iti bagbagiyo no siasino ti pagserbianyonto.” —JOS. 24:15.
1-3. (a) Apay a nagsayaat nga ulidan ni Josue iti panagpili iti umiso a desision iti biag? (b) Ania ti laglagipentayo no maipasangotayo iti panagdesision?
ADDAANTAYO iti wayawaya nga agpili. Kaipapanan dayta a nawayatayo a mangikeddeng no ania ti pangusarantayo iti biagtayo. Kas pagarigan, ipapanmo nga adda tao a magmagna iti maysa a kalsada nga idi agangay ket nakagteng iti nagsangaan ti kalsada. Masapul a pilienna ti dalan a surotenna. Nalabit pilienna ti dalan a mangiturong kenkuana iti destinasionna imbes a ti dalan a sabali ti pagturonganna.
2 Dakamaten ti Biblia ti adu nga indibidual a naipasango iti kasta a situasion. Kas pagarigan, agdepende idi ken Cain no bay-anna a sumged ti pungtotna wenno kontrolenna dayta. (Gen. 4:6, 7) Ni Josue ti mangikeddeng no agserbi iti pudno a Dios wenno agdayaw kadagiti ulbod a didios. (Jos. 24:15) Napateg ken Josue ti nasayaat a relasionna ken Jehova isu a nangaramid iti desision a tumulong kenkuana a mangibanag iti dayta. Ngem awan kasta a tarigagay ni Cain isu a nangaramid iti desision a nangyadayo kenkuana ken Jehova.
3 No dadduma, maipasangotayo met iti kasta a panagdesision. No mapasamak dayta, laglagipem ti destinasion, wenno kalatmo—ti mangidayaw ken Jehova iti amin a kabaelam ken mangliklik iti aniaman a mangyadayo kenka iti Dios. (Basaen ti Hebreo 3:12.) Iti daytoy nga artikulo ken iti sumaruno, usigentayo ti pito a banag a posible a mangyadayo kadatayo ken Jehova no ditay agannad.
TRABAHO KEN KARERA
4. Apay a napateg ti sekular a trabaho?
4 Pagrebbengan dagiti Kristiano a suportaran ti bagida ken ti pamiliada. Ipasimudaag ti Biblia a no ti asinoman saanna a kayat nga ipaay ti kasapulan ti sangakabbalayanna, isu ket dakdakes ngem iti di manamati. (2 Tes. 3:10; 1 Tim. 5:8) Nabatad a napateg ti sekular a trabaho, ngem no saanka nga agannad, mayadayoka ken Jehova. Kasano?
5. Ania dagiti napateg nga ikabilangan sakbay nga awatentayo ti maysa a trabaho?
5 Ipapanmo nga agbirbirokka iti trabaho. No manmano ti pagtrabahuan iti lugaryo, baka kayatmon nga awaten ti aniaman a trabaho a maitukon kenka. Ngem kasanon no maisalungasing dayta kadagiti prinsipio ti Biblia? Kasanon no malapdan ti Nakristianuan nga aktibidadmo wenno mayadayoka iti pamiliam gapu iti eskediul wenno panagbiahem a mapan iti trabaho? Awatem kadi lattan dayta uray di maitutop gapu ta pampanunotem a nasaysayaat ti adda trabahona ngem ti awan? Laglagipem a no di umiso a dalan ti pinilim, mayadayoka ken Jehova. (Heb. 2:1) Kasanoka a makaaramid kadagiti nainsiriban a desision no agsapsapulka iti trabaho wenno pampanunotem a baliwan ti trabahom?
6, 7. (a) Ania dagiti mabalin a panggep ti maysa nga agbirbirok iti trabaho? (b) Ania kadagita ti mangyasideg kenka ken Jehova, ken apay?
6 Kas nadakamaten, masapul a panunotem ti destinasionmo. Saludsodam ti bagim, ‘Ania ti panggepko iti daytoy a trabaho wenno karera?’ No ti panggepmo nga agtrabaho ket tapno masuportaram ti bagim ken ti pamiliam iti panagserbiyo iti Dios, bendisionanto ni Jehova ti panagreggetmo. (Mat. 6:33) Saannaka a baybay-an ni Jehova no maawananka iti trabaho wenno uray agsuek ti ekonomia. (Isa. 59:1) “Ammo ni Jehova no kasano ti mangispal kadagiti tattao nga addaan nadiosan a debosion manipud iti pannakasuot.”—2 Ped. 2:9.
7 Iti sabali a bangir, kasanon no ti planom ket agpabaknang? Mabalin nga agballigika, ngem laglagipem a dakkel ti kasukat ti kasta a “balligi.” (Basaen ti 1 Timoteo 6:9, 10.) Mayadayoka ken Jehova no ipangpangrunam ti kinabaknang ken ti kareram.
8, 9. Ania koma ti laglagipen dagiti nagannak maipapan iti sekular a trabahoda? Ilawlawagmo.
8 No maysaka a nagannak, panunotem no ania ti epekto ti ulidanmo kadagiti annakmo. Ania ti makitkitada a kapatgan kenka—ti kadi trabahom wenno ti relasionmo ken Jehova? No makitada a napatpateg kenka ti dayaw ken kinabaknang, saandakanto ngata a tuladen? Saanto ngata a maksayan ti respetoda kenka kas nagannakda? Kuna ti maysa nga agtutubo a Kristiano: “Sipud pay adda puotko, kanayonen nga okupado ni Daddy iti trabahona. Idi damo, kasla kayatna laeng nga ipaay ti kasayaatan para iti pamiliami. Kayatna a saankami nga agkurang iti aniaman. Ngem iti napalabas a tawtawen, nagbaliw ti panangmatmatna. Trabaho metten a trabaho, sa mangyawid kadagiti nangina a bambanag a saanmi met a kasapulan. Isu a pagaammon ti pamiliami kas adu ti kuartana imbes a maysa a pamilia a makapabileg iti naespirituan. Ad-adda a piliek ti naespirituan a suporta ni Daddy ngem iti adu a kuartana.”
9 Dakayo a nagannak, saanyo koma nga iyad-adayo ti bagiyo ken Jehova babaen ti panangipangpangrunayo iti karerayo. Ipakitayo koma kadagiti annakyo babaen iti ulidanyo a talaga a patienyo a ti pudpudno a kinabaknang a mabalin a matagikuatayo ket naespirituan, saan a namaterialan.—Mat. 5:3.
10. Ania koma ti ikabilangan ti maysa nga agtutubo no agpili iti karera?
10 No maysaka nga agtutubo nga agplamplano no ania ti alaem a karera, kasanom a mapili ti umiso? Kas nadakamaten, masapul nga usigem ti pagbanagan ti desisionmo. No pampanunotem a serken ti maysa a kita ti trabaho, matulongannakanto ngata a mangyun-una iti panagserbi ken Jehova, wenno iyadayonaka laeng kenkuana? (2 Tim. 4:10) Kayatmo kadi a tuladen ti estilo ti biag dagiti tattao a ti kinaragsakda ket agdepende iti kaadu ti kuarta wenno sanikuada? Wenno agtalekka ken Jehova, kas ken David a nagkuna: “Maysaak idi nga agtutubo, kasta met a limmakayakon, ket kaskasdi a saanak a nakakita iti asinoman a nalinteg a naan-anay a nabaybay-an, wenno uray dagiti putotna nga agsapsapul iti tinapay”? (Sal. 37:25) Laglagipem a ti desisionmo mabalin nga iyadayonaka ken Jehova wenno iturongnaka iti kasayaatan pay laeng a biag. (Basaen ti Proverbio 10:22; Malakias 3:10.) Ania ti piliem? *
PANAGLINGLINGAY KEN PANAGRELAKS
11. Ania ti makuna ti Biblia maipapan iti panaglinglingay, ngem ania koma ti laglagipentayo?
11 Saan nga iparit ti Biblia ti panagragsak, ken saanna met nga ibilang a ti panaglinglingay ket panangsayang laeng iti tiempo. “Ti panagsanay iti bagi [adda met] maigunggonana,” insurat ni Pablo ken Timoteo. (1 Tim. 4:8) Kuna pay ketdi ti Biblia nga adda “tiempo ti panagkatawa” ken “tiempo ti panaglagtolagto,” ken iparegtana met ti umdas a panaginana. (Ecl. 3:4; 4:6) Ngem no saanka a naannad, ti paglinglingayan mabalin nga iyadayonaka ken Jehova. Kasano? Adda dua a banag a masapul a pagannadam—ti kita ti piliem a paglinglingayan ken ti kaadu ti tiempo a mabusbosmo iti dayta.
12. Ania dagiti masapul nga usigem no agpilika iti paglinglingayan?
12 Umuna, usigentayo ti kita ti paglinglingayan a rumbeng a pilientayo. Adu dagiti makagunggona a paglinglingayan. Nupay kasta, itantandudo ti kaaduan a paglinglingayan ti bambanag a kagura ti Dios, kas iti kinaranggas, espiritismo, ken imoralidad. Masapul ngarud a naannadtayo nga agpili iti paglinglingayan. Ania ti mabalin nga epektona kenka? Iparparegtana kadi ti kinaranggas, nakaro a kompetision, wenno nasionalismo? (Prov. 3:31) Ibusenna kadi ti kuartam? Makaitibkol kadi iti sabsabali? (Roma 14:21) Siasino dagiti kakaduam iti dayta a paglinglingayan? (Prov. 13:20) Gutugotennaka kadi nga agaramid iti dakes?—Sant. 1:14, 15.
13, 14. Apay a masapul nga usigem ti kaadu ti tiempo a busbusbosem nga aglinglingay?
13 Usigem met ti kaadu ti tiempom nga aglinglingay. Saludsodem iti bagim, ‘Adu kadi a panawen ti busbusbosek nga aglinglingay ket bassiten ti panawenko para kadagiti naespirituan nga aktibidad?’ No nalabes ti panaglinglingaymo, saanton a makapabang-ar dayta. Kinapudnona, naragragsak dagidiay balanse ti panaglinglingayna. Apay? Agsipud ta ammoda nga inyun-unada ti “napatpateg a bambanag,” isu a saanda a makonsiensia nga agrelaks.—Basaen ti Filipos 1:10, 11.
14 Nupay kasla makaay-ayo ti adu a tiempo a panaglinglingay, mabalin a mayadayonatayo dayta ken Jehova. Kasta ti kapadasan ni Kim a 20 ti tawenna. “Kanayon idi a mapanak maki-party,” kunana. “Adda okasionmi tunggal Biernes, Sabado, ken Domingo. Ngem nabigbigko nga adu ti mas napatpateg a banag a masapul nga aramidek. Kas pagarigan, gapu ta payunirak, agriingak iti alas sais iti bigat tapno mapanak mangasaba, isu a saan a mabalin nga agingga iti ala una wenno alas dos iti parbangon nga addaak iti party. Ammok a saan a dakes ti panagragragsak, ngem agbalin a pakasingaan dagita no diak agannad. Kas iti dadduma pay a banag, nasken a malimitaran dagita.”
15. Kasano a matulongan dagiti nagannak dagiti annakda a maaddaan iti makapabang-ar a paglinglingayan?
15 Pagrebbengan dagiti nagannak nga ipaay ti material, espiritual, ken emosional a kasapulan ti pamiliada. Karaman dita ti panagrelaks. No maysaka a nagannak, saanmo koma nga ipaidam dayta kadagiti annakmo nga ibilangmo a dakes ti amin a panaglinglingay. Siempre, adda dagiti paglinglingayan a dakes a rumbeng a pagannadantayo. (1 Cor. 5:6) No naannadka, makapilika iti makapabang-ar a paglinglingayan para iti pamiliam. * Iti kasta, mapilim ken dagiti annakmo ti dalan a mangyasideg kadakayo ken Jehova.
PAMILIA
16, 17. Ania a naladingit a kasasaad ti napasaran ti adu a nagannak, ken kasano nga ammotayo a maawatan ni Jehova ti saem a marikriknada?
16 Naisangsangayan ti singgalut iti nagbaetan ti nagannak ken anak nga uray la inaramat dayta ni Jehova a mangiladawan iti panagayatna iti ilina. (Isa. 49:15) Normal laeng ngarud ti agladingit no adda kameng ti pamilia a mangpanaw ken Jehova. “Napalalo ti ladingitko,” kuna ti maysa a kabsat a babai idi nailaksid ti balasangna. “Napanunotko, ‘Apay ngata a pinanawanna ni Jehova?’ Makonkonsensiaak, ket babbabalawek ti bagik.”
17 Maawatan ni Jehova ti saem a marikriknam. “Nasaktan ti pusona” idi nagsukir ti umuna a natauan a pamilia, ken idi agangay ti kaaduan a tattao a nagbiag sakbay ti Layus. (Gen. 6:5, 6) Mabalin a narigat a matarusan ti dadduma ti kasta a nasaem a rikna no dida pay napadasan. Nupay kasta, saan a nainsiriban a bay-am a mayadayoka ken Jehova gapu iti di umiso nga aramid ti nailaksid a kameng ti pamiliam. Kasano ngarud a madaeram ti nakaro a ladingitmo no adda kapamiliam a nangpanaw ken Jehova?
18. Apay a saan koma a babalawen dagiti nagannak ti bagbagida no panawan ti anakda ni Jehova?
18 Dimo babalawen ti bagim iti napasamak. Impabaklay ni Jehova kadatayo ti panagpili, ket tunggal dedikado ken bautisado a kameng ti pamilia ‘awitenna ti bukodna nga awit’ wenno pagrebbengan. (Gal. 6:5) Kamaudiananna, saan a sika no di ket ti nagbasol ti panungsungbaten ni Jehova. (Ezeq. 18:20) Dimo met koma babalawen ti dadduma. Raemem ti urnos ni Jehova iti panangdisiplina. Sarangtem ti Diablo—saan a dagiti pastor a mangsalsalaknib iti kongregasion.—1 Ped. 5:8, 9.
19, 20. (a) Ania ti maaramidan dagiti nagannak a nailaksid ti annakda tapno madaeranda ti saem a marikriknada? (b) Ania koma ti namnamaen dagitoy a nagannak?
19 Iti sabali a bangir, no agsakit ti nakemmo ken Jehova, iyad-adayom ti bagim kenkuana. Ti talaga a kasapulan a makita ti dungdungnguem a kameng ti pamilia ket ti natibker a determinasionmo a mangyun-una ken Jehova—a napatpateg pay ngem iti aniaman a banag a pakairamanan ti singgalut ti pamilia. Isu a daeram ti situasion, pagtalinaedem a natibker ti espiritualidadmo. Saanmo nga iputputong ti bagim manipud kadagiti matalek a Kristiano a kakabsat. (Prov. 18:1) Babaen iti kararag, iyebkasmo ken Jehova ti marikriknam. (Sal. 62:7, 8) Saanka koma a mangaramid iti panggapuam a makilangen iti nailaksid a kapamiliam, kas koma iti panagteks wenno panag-e-mail. (1 Cor. 5:11) Ipamaysam ti atensionmo kadagiti naespirituan nga aktibidad. (1 Cor. 15:58) Kuna ti kabsat a babai a nadakamat itay, “Ammok a masapul nga agbalinak nga okupado iti panagserbi ken Jehova ken pagtalinaedek a natibker ti espiritualidadko tapno matulongak ti balasangko no bilang agsublinto ken Jehova.”
20 Kuna ti Biblia a ti ayat “inanamaenna ti amin a bambanag.” (1 Cor. 13:4, 7) Saan a dakes a mangnamnamaka nga agsublinto ken Jehova ti dungdungnguem a kapamilia. Kada tawen, adu a nakabasol ti agbabbabawi ken agsubsubli iti organisasion ni Jehova. Saan nga umsien ni Jehova ti panagbabawida, no di ket “sisasagana a mamakawan.”—Sal. 86:5.
MANGARAMID ITI NAINSIRIBAN A DESISION
21, 22. Ania koma ti determinasionmo no maipapan iti panangaramatmo iti wayawayam nga agpili?
21 Impaayan ni Jehova dagiti parsuana a tattao iti wayawaya nga agpili. (Basaen ti Deuteronomio 30:19, 20.) Ngem sungsungbatan ti maysa no ania ti pilienna. Isaludsod koma ti tunggal maysa iti bagina: ‘Ania a dalan ti sursurotek? Palpalubosak kadi a mayadayoak ken Jehova gapu iti pagtrabahuan ken karera, paglinglingayan, wenno pamilia?’
22 Dinto pulos lumamiis ti ayat ni Jehova iti ilina. Awan ti aniaman a makaisina kadatayo ken Jehova malaksid no pilientayo ti di umiso a dalan. (Roma 8:38, 39) Ngem saantay koma nga itulok a mapasamak dayta! Determinadoka koma a mangliklik iti aniaman a mangyadayo kenka ken Jehova. Usigen ti sumaruno nga artikulo ti uppat pay a banag a masapul a pagannadantayo tapno saantayo a mayadayo ken Jehova.
^ par. 10 Para iti kanayonan nga impormasion maipapan iti panagpili iti karera, kitaen ti kapitulo 38 ti libro a Dagiti Saludsod nga Iyimtuod ti Agtutubo—Dagiti Sungbat nga Epektibo, Tomo 2.
^ par. 15 Kitaen dagiti singasing iti panid 17-19 ti Nobiembre 2011 a ruar ti Agriingkayo!
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn